Euroopa Liidu Teataja L 213 , 23/08/2003 Lk 0003 - 0006



Komisjoni määrus (EÜ) nr 1486/2003, 22. august 2003, millega nähakse ette tsiviillennundusjulgestuse valdkonnas korraldatavate komisjoni inspekteerimiste kord (EMPs kohaldatav tekst) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 16. detsembri 2002. aasta määrust (EÜ) nr 2320/2002, millega kehtestatakse tsiviillennundusjulgestuse valdkonna ühiseeskirjad, [1] eriti selle artikli 7 lõiget 2, ning arvestades järgmist: (1) Et liikmesriigid saaksid kontrollida määruse (EÜ) nr 2320/2002 kohaldamist, peaks komisjon kuus kuud pärast kõnealuse määruse jõustumist alustama inspekteerimisi. Komisjoni järelevalve all toimuvaid inspekteerimisi on vaja korraldada selleks, et teha kindlaks siseriiklike tsiviillennundusjulgestuse kvaliteedikontrolliprogrammide tõhusus. (2) Komisjon peaks kooskõlastama liikmesriikidega komisjoni inspekteerimiste ajakava ja ettevalmistamise. Inspekteerimiskomisjonidesse kuuluvad pädevad riiklikud audiitorid, keda liikmesriigid lubavad komisjonil inspektoritena kasutada. (3) Komisjoni inspekteerimisi tuleb korraldada vastavalt kindlaksmääratud korrale, kohaldades standardmetoodikat. (4) Inspekteerimistega seonduvat tundlikku teavet tuleb käsitleda salastatud teabena. (5) Komisjon peaks võtma arvesse liikmesriikide tegevust ja kontrollima valitsustevaheliste organisatsioonide tegevust, protseduure, koolitusprogramme ja vahendeid tehniliste teadmiste ja vahendite võimalikult tulemuslikuks kasutamiseks ja tsiviillennundusjulgestuse valdkonnas igal võimalusel ühtse ja koostööalti lähenemisviisi saavutamiseks. (6) Käesolevas määruses sätestatud meetmed on kooskõlas direktiivi 2320/2002/EMÜ artikli 9 lõikega 1 asutatud komitee arvamusega, ON VASTU VÕTNUD KÄESOLEVA MÄÄRUSE: I PEATÜKK SISU JA MÕISTED Artikkel 1 Sisu Käesoleva määrusega nähakse ette kord, mille alusel komisjon kontrollib, kuidas liikmesriigid kohaldavad määrust (EÜ) nr 2320/2002 iga liikmesriigi ja iga lennujaama tasandil. Inspekteerimised tuleb korraldada läbipaistval, tõhusal, ühtlustatud ja järjepideval viisil. Artikkel 2 Mõisted Käesolevas määruses kasutatakse järgmisi mõisteid: 1. pädev asutus — siseriiklik asutus, mille liikmesriik on määranud vastavalt määruse (EÜ) nr 2320/2002 artikli 5 lõikele 2; 2. komisjoni inspekteerimine — komisjoni inspektorite korraldatav olemasolevate kvaliteedikontrolli ja tsiviillennundusjulgestuse meetmete, protseduuride ja struktuuride ülevaatus, et teha kindlaks vastavus määruse (EÜ) nr 2320/2002 nõuetele; 3. komisjoni inspektor — komisjoni teenistuses olev asjakohase kvalifikatsiooniga isik või riiklik audiitor, kelle komisjon on volitanud korraldama tsiviillennundusjulgestuse inspekteerimisi; 4. komitee — määruse (EÜ) nr 2320/2002 artikli 9 lõikega 1 asutatud komitee; 5. puudus — määruses (EÜ) nr 2320/2002 sätestatud nõuete täitmata jätmine; 6. riiklik audiitor — liikmesriigi teenistuses olev isik, kellel on tsiviillennundusjulgestuse audiitori kvalifikatsioon vastavalt komisjoni määruse (EÜ) nr 1217/2003 [2] artiklile 10; 7. test — tsiviillennundusjulgestuse meetmete testimine, mille käigus simuleeritakse kavatsust sooritada õigusvastane tegu, eesmärgiga kontrollida olemasolevate turvameetmete rakendamise tõhusust. II PEATÜKK ÜLDNÕUDED Artikkel 3 Liikmesriikidevaheline koostöö 1. Ilma et see piiraks komisjoni vastutust, teevad liikmesriigid oma inspekteerimistega seotud ülesannete täitmisel komisjoniga koostööd. Koostööd tehakse nii ettevalmistus-, kontrolli- kui ka aruandeetapis. 2. Et inspekteerimise protsessi mitte ohustada, võtavad liikmesriigid kõik vajalikud meetmed tagamaks, et inspekteerimist käsitlev teatis oleks konfidentsiaalne. Artikkel 4 Komisjoni volituste kasutamine 1. Iga liikmesriik tagab, et komisjoni inspektoritel oleks võimalik kasutada oma volitusi kontrollida määruse (EÜ) nr 2320/2002 kohaselt pädeva asutuse ja muude kõnealuse määruse reguleerimisalasse kuuluvate üksuste võetud tsiviillennundusjulgestuse meetmeid. 2. Iga liikmesriik tagab, et komisjoni inspektoritel on taotluse korral juurdepääs kõikidele järgmistele dokumentidele: a) siseriiklik tsiviillennundusjulgestuse programm, sealhulgas siseriiklik tsiviillennundusjulgestuse koolitusprogramm; b) siseriiklik tsiviillennundusjulgestuse kvaliteedikontrolliprogramm; c) kindlaksmääratud lennujaamade ja lennuettevõtjate julgestusprogrammid; d) määruse (EÜ) nr 2320/2002 artikli 7 lõikes 1 osutatud auditite tulemused. 3. Kui komisjoni inspektoritel esineb oma ülesannete täitmisel raskusi, aitavad asjaomased liikmesriigid kõikide seaduslikele õigustele vastavate vahendite abil komisjonil oma ülesanded lõpule viia. Artikkel 5 Riiklike audiitorite osalemine komisjoni inspekteerimistes 1. Liikmesriigid annavad komisjoni kasutusse riiklikud audiitorid, kes võivad osaleda nii komisjoni inspekteerimistes kui ka nendega seonduvates ettevalmistus- ja aruandeetappides. 2. Riiklik audiitor ei osale komisjoni inspekteerimistes, mis toimuvad selles liikmesriigis, kelle teenistuses ta on. 3. Liikmesriigid annavad komisjonile nimekirja riiklikest audiitoritest, keda komisjon võib kutsuda komisjoni inspekteerimistes osalema. Nimekirja ajakohastatakse vähemalt iga aasta juuni lõpuks ja esimest korda kahe kuu jooksul pärast käesoleva määruse jõustumist. 4. Komisjon edastab lõikes 3 nimetatud nimekirjad komiteele. 5. Vähemalt kaks kuud enne komisjoni inspekteerimise algustähtaega nõuab komisjon pädevalt asutuselt teavet, kas riiklikud audiitorid on inspekteerimiste korraldamiseks kättesaadavad. 6. Kulud, mis riiklike audiitorite osalemisega komisjoni inspekteerimistel kaasnevad, katab kooskõlas ühenduse eeskirjadega komisjon. Artikkel 6 Komisjoni inspektorite kvalifikatsioonikriteeriumid 1. Et olla komisjoni inspekteerimiste korraldamiseks pädev, peavad komisjoni inspektorid edukalt läbima koolituse. Koolitus: a) on komisjoni poolt heaks kiidetud; b) sisaldab nii alus- kui ka täiendõpet; c) tagab piisava võimekustaseme, et kontrollida, kas julgestusmeetmeid rakendatakse kooskõlas määrusega (EÜ) nr 2320/2002. 2. Komisjon tagab, et komisjoni inspektorid vastavad lõikes 1 sätestatud kriteeriumidele ja et neil on piisav teoreetiline ja praktiline kogemus. III PEATÜKK KOMISJONI INSPEKTEERIMISTE KORRALDAMISE KORD Artikkel 7 Inspekteerimistest teatamine 1. Komisjon teatab pädevale asutusele, kelle territooriumil inspekteerimine toimub, sellest vähemalt kaks kuud ette. 2. Kui kontrollitakse lennujaama, teavitab komisjon sellest pädevat asutust. 3. Teatades pädevale asutusele inspekteerimisest, edastab komisjon inspekteerimiseelse küsimustiku, mille pädev asutus peab täitma, ja taotluse artikli 4 lõikes 2 nimetatud dokumentide saamiseks. Täidetud küsimustik ja nõutavad dokumendid tuleb esitada komisjonile kuue nädala jooksul alates inspekteerimise teatise saamisest. Artikkel 8 Inspekteerimiste ettevalmistamine 1. Komisjoni inspektorid teevad ettevalmistusi, et tagada inspekteerimiste tõhusus, täpsus ja järjepidevus. 2. Komisjon annab pädevale asutusele inspekteerimise korraldamiseks volitatud komisjoni inspektorite nimed ja vajaduse korral muud andmed. 3. Pädev asutus määrab igaks inspekteerimiseks koordinaatori, kes hoolitseb korraldatava inspekteerimisega seonduvate praktiliste korralduste eest. Artikkel 9 Inspekteerimiste korraldamine 1. Et kontrollida vastavust määruses (EÜ) nr 2320/2002 sätestatud tsiviillennundusjulgestuse nõuetele, kasutatakse standardmetoodikat. 2. Liikmesriigid tagavad, et komisjoni inspektoritel on saatja kogu inspekteerimise vältel. 3. Komisjoni inspektoritel peab olema isikutunnistus, mis annab neile õiguse komisjoni nimel inspekteerimisi korraldada, ja lennujaama läbipääsuluba, mis võimaldab juurdepääsu kõikidele kontrollitavatele piirkondadele. 4. Teste korraldatakse üksnes etteteatamisel ja eelneval kokkuleppel ning pädeva asutusega kooskõlastatult, et tagada testide turvalisus, ohutus ja tõhusus. 5. Ilma et see piiraks artikli 10 kohaldamist, esitavad komisjoni inspektorid vajaduse ja võimaluse korral oma tähelepanekutest kohapeal mitteametliku suulise kokkuvõtte. Igal juhul teatatakse pädevale asutusele kohe kõikidest komisjoni inspekteerimise käigus ilmnenud tõsistest puudustest. Artikkel 10 Inspekteerimisakt 1. Kuue nädala jooksul pärast inspekteerimise lõpetamist esitab komisjon pädevale asutusele inspekteerimisakti. Pädev asutus edastab kontrollitud üksustele nendega seotud tähelepanekud. 2. Inspekteerimisaktis esitatakse inspekteerimise käigus tehtud tähelepanekud ja ilmnenud puudused. Akt võib sisaldada soovitusi puuduste kõrvaldamise kohta. 3. Määruse (EÜ) nr 2320/2002 rakendamist hinnates kohaldatakse järgmist liigitust: a) vastab täielikult nõuetele; b) vastab nõuetele, aga soovitav täiustada; c) ei vasta nõuetele, väikesed puudused; d) ei vasta nõuetele, tõsised puudused; e) ei kohaldata; f) ei ole kinnitatud. Artikkel 11 Pädeva asutuse vastus Kolme kuu jooksul pärast inspekteerimisakti saatmist esitab pädev asutus komisjonile kirjalikult vastuse, mis: a) käsitleb tähelepanekuid ja soovitusi; b) esitab ilmnenud puuduste kõrvaldamiseks tegevuskava, täpsustades meetmeid ja tähtaegu. Kui inspekteerimisaktis pole puudusi välja toodud, vastust ei nõuta. Artikkel 12 Komisjoni meetmed Komisjon võib puuduste korral ja pärast vastuse saamist võtta järgmisi meetmeid: a) esitada pädevale asutusele märkused või taotleda täiendavat seletust vastuse või selle osa selgitamiseks; b) korraldada heastavate meetmete rakendamiseks järelkontrolli, millest tuleb vähemalt kaks nädalat ette teatada; c) algatada asjaomase liikmesriigi suhtes rikkumisest tuleneva menetluse. IV PEATÜKK ÜLD- JA LÕPPSÄTTED Artikkel 13 Tundlik teave Ilma et see piiraks määruse (EÜ) nr 2320/2002 artikli 8 kohaldamist, käsitleb komisjon inspekteerimistega seotud tundlikku teavet salastatud teabena. Artikkel 14 Komisjoni inspekteerimisprogramm 1. Komisjon küsib komiteelt nõu inspekteerimisprogrammi rakendamise prioriteetide kohta. 2. Komisjon teavitab komiteed regulaarselt inspekteerimisprogrammi rakendamisest ja hindamistulemustest. Artikkel 15 Pädevatele asutustele tõsistest puudustest teatamine Kui inspekteerimise käigus ilmneb tõsine puudus, millel leitakse olevat oluline mõju ühenduse tsiviillennundusjulgestuse üldisele tasemele, teavitab komisjon sellest viivitamata pädevaid asutusi. Artikkel 16 Kooskõlastamine valitsusvaheliste organisatsioonidega Inspekteerimisprogramme kavandades võtab komisjon arvesse valitsusvaheliste organisatsioonide kavandatavaid või hiljuti läbiviidud julgestusauditeid, et tagada eri julgestusalaste inspekteerimiste ja auditite üldine tõhusus. Artikkel 17 Ülevaatamine Komisjon vaatab 31. juuliks 2005 ja edaspidi regulaarselt läbi oma inspekteerimiste süsteemi, eriti selle tõhususe ja järjepidevuse rahvusvaheliste organisatsioonide sellealase tegevuse suhtes. Artikkel 18 Jõustumine Käesolev määrus jõustub 20. päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 22. august 2003 Komisjoni nimel asepresident Loyola De Palacio [1] EÜT L 355, 30.12.2002, lk 1. [2] ELT L 169, 8.7.2003, lk 44. --------------------------------------------------